PMIndiaData/PMIndiaSum huggingface dataset:
இந்திய பட்டயக் கணக்காளர்கள் நிறுவனம் மற்றும் நெதர்லாந்து கணக்காளர் நிறுவனத்துக்கும்  இடையே புரிந்துணர்வு ஒப்பந்தத்திற்கு மத்திய அமைச்சரவை அனுமதி

பிரதமர் திரு நரேந்திர மோடி தலைமையில் நடைபெற்ற அமைச்சரவைக் கூட்டத்தில், இந்திய பட்டயக் கணக்காளர்கள் நிறுவனமான ஐசிஏஐ-க்கும், நெதர்லாந்து கணக்காளர் நிறுவனத்துக்கும் (விஆர்சி) இடையேயான புரிந்துணர்வு ஒப்பந்தத்திற்கு அனுமதி வழங்கப்பட்டது. இந்தப் புரிந்துணர்வு ஒப்பந்தத்தின் மூலம் இந்தியா மற்றும் நெதர்லாந்து நாடுகளின் கணக்குப் பதிவியல், நிதி மற்றும் தணிக்கை உள்ளிட்டவை மேலும் வலுவடையும். செயல்படுத்துவதற்கான வியூகங்கள் மற்றும் இலக்குகள்: • நெதர்லாந்தில் தொழில்நுட்பம் சார்ந்த நிகழ்ச்சிகள், கருத்தரங்குகள், மாநாடுகள் ஆகியவற்றை ஐசிஏஐ மற்றும் விஆர்சி இணைந்து நடத்தும். • உறுப்பினர் மேலாண்மை, தொழில் நெறிமுறைகள், தொழில்நுட்ப ஆராய்ச்சி, தொழில்முறை சார்ந்த கல்வியைத் தொடர்தல், தொழில்ரீதியான கணக்கியல் பயிற்சி, கல்வித் தேர்வுகள் மற்றும் கணக்குப் பதிவியல் துறையில் திறன் மேம்பாடு உள்ளிட்ட துறைகளில் இரு நாடுகளின் ஒத்துழைப்பை ஏற்படுத்துவது • நெதர்லாந்தில் கணக்குப் பதிவியல், நிதி, தகவல் தொழில்நுட்பம் மற்றும் தணிக்கை ஆகிய துறைகளில் குறுகிய காலத்தில் தொழில் சார்ந்த பயிற்சி அளிப்பது • மாணவர்கள் மற்றும் ஆசிரியர்கள் பரிமாற்ற நிகழ்வுகளின் வாயிலாக வளர்ந்துவரும் வளர்ச்சித் திட்டங்கள் குறித்து ஆலோசிப்பது • கணக்குப்பதிவியல் தொழில் சம்பந்தமாக இந்தியா மற்றும் நெதர்லாந்து நாடுகளில் கடைப்பிடிக்கப்பட்டு வரும் தடையற்ற தகவல்களை பரிமாறிக்கொண்டு, தேவை ஏற்படும்போது சர்வதேச தகவல்களையும் பரிமாறிக் கொள்ளுதல். இந்தியா மற்றும் நெதர்லாந்து நாடுகளில் தலைசிறந்த நிறுவனங்களுக்கு இடையே ஆன இந்த ஒப்பந்தத்தின் வாயிலாக இந்திய பட்டயக் கணக்காளர்களுக்கு வேலைவாய்ப்புகள் அதிகரிக்கப்படும் மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1675596
தேசிய வடிவமைப்பு நிறுவனத்தின் நான்கு புதிய இயக்குநர் பதவி

தேசிய வடிவமைப்பு நிறுவனத்தில் நான்கு புதிய இயக்குநர் பதவிகளை உருவாக்க பிரதமர் திரு. நரேந்திர மோடி தலைமையிலான அமைச்சரவை ஒப்புதல் அளித்துள்ளது. அரியானாவின் குருஷ்ஷேத்ரா, மத்திய பிரதேசத்தின் போபால், அசாமின் ஜோர்ஹட் மற்றும் ஆந்திராவின் விஜயவாடா ஆகிய இடங்களில் அமைய உள்ள புதிய தேசிய வடிவமைப்பு நிறுவனங்களில் இந்த இயக்குநர் பதவிகள் உருவாக்கப்படும். 2014ம் ஆண்டு பிப்ரவரி மாதம் நடந்த அமைச்சரவைக் கூட்டத்தில் இந்நிறுவனங்களை அமைப்பதற்கான நிதி ஒதுக்கீட்டிற்கான ஒப்புதல் அளிக்கப்பட்டது. பிண்ணனி 2007ம் ஆண்டு பிப்ரவரி மாதம் தேசிய வடிவமைப்பு கொள்கைக்கு அமைச்சரவை ஒப்புதல் அளித்தது. தேசிய வடிவமைப்பு கொள்கை செயல் திட்டத்தின் முக்கிய அம்சங்களில் ஒன்று அகமதாபாத்தில் உள்ள தேசிய வடிவமைப்பு நிறுவனத்தைப் போல நான்கு தேசிய வடிவமைப்பு நிறுவனங்களை அமைப்பதாகும். இதன் மூலம் இந்தியாவின் அனைத்து பகுதிகளிலும் வடிவமைப்புத் துறையில் தரமான கல்வி பெற முடியும்.
குஜராத்தின் அம்பாஜி கோயிலில் பிரதமர் நரேந்திர மோடி தரிசனம் செய்து வழிபட்டார்

51 சக்தி பீடங்களில் ஒன்றான குஜராத்தின் அம்பாஜி கோவிலுக்கு சென்ற பிரதமர் திரு நரேந்திர மோடி தரிசனம் செய்து வழிபட்டார். முன்னதாக அம்பாஜியில் பல்வேறு வளர்ச்சி திட்டங்களை அர்ப்பணிக்கும் நிகழ்வில் பேசிய பிரதமர், புனிதமான நவராத்திரி காலத்தின் போது அம்பாஜியில் இருக்கும் வாய்ப்பை பெற்றது குறித்து மகிழ்ச்சி வெளியிட்டார். இரண்டு நாள் பயணமாகப் பிரதமர் குஜராத் சென்றுள்ளார்.
இரு தரப்பு முதலீட்டுக்கான மாதிரி ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இரு தரப்பு முதலீட்டுக்கான மாதிரி ஒப்பந்தத்துக்கு ஒப்புதல் அளித்தது. இரு தரப்பு முதலீட்டுக்கான புதிய மாதிரி ஒப்பந்தம், இதற்கு முன் இருந்த பழைய ஒப்பந்தத்துக்கு பதிலாக இயற்றப்பட்டுள்ளது. இந்த புதிய மாதிரி ஒப்பந்தம், ஏற்கனவே அமலில் உள்ள ஒப்பந்தங்களின் மீது மறு பேச்சுவார்த்தை நடத்தவும், புதிய ஒப்பந்தங்களை அமல்படுத்தவும், ஒருங்கிணைந்த பொருளாதார கூட்டுறவுக்கான ஒப்பந்தங்களை கையெழுத்திடவும், ஒருங்கிணைந்த பொருளாதார பங்குக்கான ஒப்பந்தங்களில் கையெழுத்திடவும், தடையில்லா வர்த்தக ஒப்பந்தங்களில் கையெழுத்திடவும் உதவும். அரசின் கடமைகளை பேணும் அதே நேரத்தில் சர்வதேச சட்டதிட்டங்களுக்கு ஏற்றவாறு, முதலீட்டாளர்களின் நலனை பாதுகாக்கும் வகையிலும், இந்தியாவில் முதலீடு செய்யும் வெளிநாட்டு முதலீட்டாளர்களின் நலனை பாதுகாக்கும் வகையிலும், வெளிநாடுகளில் முதலீடு செய்யும் இந்திய முதலீட்டாளர்களை பாதுகாக்கும் வகையிலும், இந்த மாதிரி ஒப்பந்தம் அமையும். இரு தரப்பு முதலீட்டுக்கான இந்த ஒப்பந்தம் முதலீட்டாளர்களுக்கு தேவையான வசதிகளை செய்து தருவதோடு, அவர்கள் முதலீடு செய்ய ஒரு சமமான வாய்ப்பை வழங்குவதோடு, சிக்கல்களை தீர்த்துக் கொள்ள வழிவகை செய்யும் வகையில் உருவாக்கப்பட்டுள்ளது. இந்தியாவை முதலீடு செய்ய ஏற்ற இடமாகவும், வெளிநாடுகளில் முதலீடு செய்யும் இந்தியர்களின் நலனை பாதுகாக்கும் முறையிலும், இந்த ஒப்பந்தம் உருவாக்கப்பட்டுள்ளது. நிறுவன அடிப்படையிலான முதலீட்டுக்கான வடிவம், உரிய நடைமுறைகளின் மூலமாக பாரபட்சமில்லாத நடவடிக்கை, தேசிய அளவிலான நடவடிக்கை, சொத்துக்களை பறிமுதல் செய்வதிலிருந்து பாதுகாப்பு, முதலீட்டாளர்களின் சிக்கலை தீர்க்க வழிமுறை, சர்வதேச சிக்கல் தீர்ப்பாயங்களை அணுகுவதற்கு முன்னால், உள்ளுரிலேயே சிக்கலை தீர்த்துக் கொள்ள வழிவகை, நஷ்ட ஈடு வழங்கும் தீர்ப்பாயங்களின் அதிகாரத்தை கட்டுப்படுத்துதல் போன்றவை, இந்த மாதிரி ஒப்பந்தத்தின் முக்கிய அம்சங்கள். அரசு கொள்முதல், வரி விதித்தல், மான்யம், கட்டாய லைசென்சுகள், தேசிய பாதுகாப்பு போன்றவை, இந்த மாதிரி ஒப்பந்தத்தில் வராது. பின்னணி 14, மார்ச் 2014ல் இந்தியா முதல் இரு தரப்பு முதலீட்டு ஒப்பந்தத்தில் கையெழுத்திட்டது. அன்று முதல் இன்று வரை, இந்தியா 83 நாடுகளோடு, இரு தரப்பு முதலீட்டு ஒப்பந்தங்களில் கையெழுத்திட்டுள்ளது. அந்நிய முதலீடுகளில் அரசின் கட்டுப்பாடுகள் பெருமளவில் மாற்றத்துக்குள்ளாகி உள்ளது. மாநில அளவிலும், மத்திய அளவிலும் பல்வேறு சட்டங்கள் முதலீடுகளை ஒழுங்குபடுத்துகின்றன. சர்வதேச அளவில் கடந்த சில ஆண்டுகளில் இருதரப்பு ஒப்பந்தங்கள் குறித்து பல மாற்றங்கள் ஏற்பட்டுள்ளன. குறிப்பாக, முதலீட்டாளர் மற்றும் மாநிலங்களுக்கிடையே உள்ள சிக்கல்களை தீர்ப்பதற்கான வழிமுறைகளில் பல மாற்றங்கள் நேர்ந்துள்ளன.
கோர்க்கா ஜன்முக்தி மோர்ச்சா குழு பிரதமருடன் சந்திப்பு

கோர்க்கா ஜன்முக்தி மோர்ச்சாவை சேர்ந்த பிரதிநிதிகள் குழு மக்களவையின் டார்ஜீலிங் நாடாளுமன்ற உறுப்பினர் திரு. எஸ். எஸ். அலுவாலியாவின் தலைமையில் பிரதமர் திரு. நரேந்திர மோடியை இன்று சந்தித்தனர். இந்த குழுவினர் தங்களின் பல்வேறு கோரிக்கைகளை பிரதமருடன் விவாதித்தனர். மேலும் அவர்களின் கோரிக்கைகளை பிரதமர் கனிவுடன் பரிசிலிக்க வேண்டும் என்றும் கேட்டுக்கொண்டனர்.
வேளாண்மை மற்றும் மீன்வளத் துறையில் இந்தியாவும் கொலம்பியாவும் புரிந்துணர்வு ஒப்பந்தத்தில் கையொப்பமிட அமைச்சரவை ஒப்புதல்

வேளாண்மை மற்றும் மீன்வளத் துறையில் இந்தியாவும் கொலம்பியாவும் புரிந்துணர்வு ஒப்பந்தத்தில் கையொப்பமிட பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. வேளாண்மை மற்றும் மீன்வளத் துறையில் கீழ்க்காணும் துறைகளில் ஒத்துழைப்புக்கு இந்தப் புரிந்துணர்வு ஓப்பந்தம் வகை செய்கிறது: 1. புதுமையான வேளாண்மை நடைமுறைகள்/அணுகுமுறைகள் 2. புதிய வேளாண்மை நுணுக்கங்கள், • வெற்றி பெற்ற வேளாண் சந்தைப்படுத்தல் மாதிரிகள் 1. விதை உற்பத்திக்கு வேளாண் நிறுவனங்களுடன் இணைந்து திட்டங்களை உருவாக்குதல் 2. தோட்டத்துறையில் (பழங்கள், காய்கறிகள் மற்றும் பூக்கள்) புதுமையான உற்பத்தி மாதிரிகள் மற்றும் மதிப்பு உருவாக்கும் நடைமுறைகள் 3. தகவல் பரிமாற்றம்/எஸ்.பி.எஸ். நிபுணர்களின் பயண பரிமாற்றம் • ஜட்ரோஃபா மற்றும் கரயா • எண்ணெய் வித்துகள் மற்றும் எண்ணெய்ப் பனை குறித்த ஆராய்ச்சியில் ஒத்துழைப்பு 1. கடல்சார் தொழில் மீன்பிடித்தல். மீன் வளத்துறையில் மீன் வளர்ப்பும் ஆராய்ச்சி மற்றும் பயிற்சியும், 2. அசைபோடும் சிறிய மற்றும் பெரிய பிராணிகள் (மாடு, ஆடு, செம்மறி ஆடு) மற்றும் பன்றிகள் உற்பத்தி, நோய்கள் மற்றும் நோய் பரிசோதனை மற்றும் 3. பன்றி இறைச்சி பதப்படுத்துதல் மற்றும் மதிப்பு கூட்டுதல் இந்தப் புரிந்துணர்வு ஒப்பந்தத்தின் கீழ் கூட்டு பணிக் குழு ஒன்று அமைக்கப்பட்டு அடுத்த இரண்டு ஆண்டுகளில் செயல் திட்டம் உருவாக்கப்பட்டு/இறுதி செய்யப்படும் அதே நேரத்தில் பணி/நடவடிக்கைகள் இந்த காலத்தில் குறிப்பிடப்படும். இந்தப் புரிந்துணர்வு ஒப்பந்தம் ஐந்து ஆண்டுகளுக்கு செல்லத்தக்கதாக இருக்கும், இருதரப்பில் ஏதேனும் ஒரு தரப்பு ஒப்பந்தத்தை விலக்கிக் கொள்ள நினைத்தாலோ அல்லது விரும்பினாலோ தவிர தானாக அடுத்த ஐந்தாண்டுகளுக்கு நீட்டிக்கப்படும்.
‘மனதின் குரல் 2.0’ 9-வது நிகழ்ச்சியில் பிரதமர் உரை

மனதின் குரல் 2.0’ 9-வது நிகழ்ச்சியில் உரையாற்றிய பிரதமர் திரு.நரேந்திர மோடி, இளமைத் துடிப்புடன் கூடிய இந்தியா, அறிவியல் & தொழில்நுட்பத்தில் அதிக ஆர்வம் செலுத்துகிறது. இளைஞர்களின் உற்சாகத்தைப் பாராட்டிய அவர், “சந்திரயான்-2 நிலவில் இறங்குவதை காண நான் பெங்களூரு சென்றிருந்தபோது, அங்கு குழுமியிருந்த குழந்தைகள் இடையே உற்சாகமும், ஆர்வமும் பொங்கியெழுந்ததைக் கண்டேன். யாரிடத்திலும் சோர்வு தென்படவில்லை. இரவு முழுவதும் அவர்கள் கண்விழித்திருந்தனர். அறிவியல், தொழில்நுட்பம் மற்றும் புதுமை என்று வரும்போது அதில் தலையிட்டு அறிந்து கொள்ளும் அவர்களது ஆர்வத்தை யாரும் மறந்து விட முடியாது” என்றும் தெரிவித்தார். மனதின் குரல் நிகழ்ச்சியில் தமது எண்ணங்களைப் பகிர்ந்து கொண்ட பிரதமர், குழந்தைகள் மற்றும் இளைஞர்களிடையே காணப்படும் உற்சாகத்திற்கு ஊக்கமளிக்கவும், அவர்களின் அறிவியல் ஆற்றலை மேம்படுத்தவும், அண்மையில் ஸ்ரீஹரிகோட்டாவில் ராக்கெட் செலுத்தப்படுவதை நேரில் காண ஏற்பாடு செய்யப்பட்டது. இந்த வசதி அனைவருக்கும் பொருந்தும், இதற்கு ஆன்-லைன் மூலம் முன்பதிவு செய்து கொள்ளலாம். அனைத்துப் பள்ளிக்கூடங்களின் முதல்வர்கள் & ஆசிரியர்கள் வரும் காலங்களில் இந்த வாய்ப்பை பயன்படுத்தி பயனடையுமாறும் அவர் கேட்டுக் கொண்டார். அந்த வகையில், இஸ்ரோவின் ‘யுவிகா’ திட்டம் இளைஞர்களை அறிவியலோடு ஒருங்கிணைப்பதாக அவர் பாராட்டினார். ‘இளம் விஞ்ஞானி திட்டம்’ என்பதை குறிக்கும் ‘யுவிகா’, பள்ளி மாணவர்களுக்காக 2019 ஆம் ஆண்டு தொடங்கப்பட்டது. “ஜெய் ஜவான், ஜெய் கிசான், ஜெய் விஞ்ஞான், ஜெய் அனுசந்தான்” என்ற நமது தொலைநோக்குப் பார்வையுடன் தொடர்புடையது இந்த திட்டம் என்றும் அவர் குறிப்பிட்டார். www.yuvika.isro.gov.in என்ற இணையதளத்திற்கு சென்று இளம் மாணவர்கள் இத்திட்டத்தில் இணைந்து கொள்ளுமாறும் பிரதமர் மோடி கேட்டுக் கொண்டார். உயிரி எரிபொருள் மூலம் விமானத்தை இயக்குவதற்கான தொழில்நுட்பத்தை உருவாக்கியுள்ள இந்திய அறிவியல் தொழில் ஆராய்ச்சி கவுன்சில் மற்றும் டேராடூனில் உள்ள இந்திய பெட்ரோலிய ஆராய்ச்சி நிறுவன விஞ்ஞானிகளின் முயற்சிகளையும் பிரதமர் பாராட்டினார். லே பகுதியில் உள்ள குஷோக் பாகுலா ரிம்போச்சி விமான நிலையத்திலிருந்து இந்தியாவில் தயாரிக்கப்பட்ட உயிரி – ஜெட் எரிபொருள் 10% கலக்கப்பட்ட எரிபொருளை பயன்படுத்தி, இந்திய விமானப் படையின் ஏ.என்.-32 விமானம் இயக்கப்பட்டதன் மூலம் வரலாறு படைக்கப்பட்டுள்ளதாகவும் அவர் கூறினார். இந்தியாவின் பல்வேறு இடங்களில் உள்ள பழங்குடியினர் பகுதிகளிலிருந்து கொள்முதல் செய்யப்பட்ட சமையலுக்கு பயன்படாத தாவர எண்ணெய்களிலிருந்து இந்த உயிரி ஜெட் எரிபொருள் தயாரிக்கப்பட்டது என்றும் அவர் தெரிவித்தார். இது போன்ற முயற்சிகள், கரியமில வாயு வெளியேற்றத்தை பெருமளவு குறைப்பதோடு, இந்தியா வெளிநாடுகளிலிருந்து கச்சா எண்ணெய் இறக்குமதியை சார்ந்திருக்கும் நிலையையும் குறைக்கும் என்றும் பிரதமர் தெரிவித்தார்.
கொவிட் தடுப்பூசி இயக்கத்தின் 150 கோடி என்ற மைல்கல்லை கடந்திருப்பதற்காக நாட்டு மக்களுக்குப் பிரதமர் பாராட்டு தெரிவித்துள்ளார்

கொவிட் தடுப்பூசி இயக்கத்தின் 150 கோடி என்ற மைல்கல்லை கடந்திருப்பதற்காக நாட்டு மக்களுக்குப் பிரதமர் திரு நரேந்திர மோடி பாராட்டு தெரிவித்துள்ளார். நமது தடுப்பூசி இயக்கத்தை வெற்றிபெறச் செய்வதற்கு பணியாற்றிய அனைவருக்கும் இந்தியா மதிப்பளிக்கிறது என்று அவர் கூறியுள்ளார். தொடர்ச்சியான ட்விட்டர் பதிவுகளில் பிரதமர் கூறியிருப்பதாவது: “தடுப்பூசி இயக்கத்தில் இது ஒரு குறிப்பிடத்தக்க நாளாகும்! 150 கோடி என்ற மைல்கல்லை கடந்ததற்காக நமது நாட்டு மக்களுக்கு வாழ்த்துகள். நமது தடுப்பூசி இயக்கம் பலரின் வாழ்க்கை பாதுகாக்கப்படுவதை உறுதி செய்துள்ளது. அதே நேரம் கொவிட்-19 தொடர்பான அனைத்து கட்டுப்பாட்டு விதிகளையும் நாம் தொடர்ந்து பின்பற்றுவோம். நமது தடுப்பூசி இயக்கத்தை வெற்றிபெறச் செய்வதற்கு பணியாற்றிய அனைவருக்கும் இந்தியா மதிப்பளிக்கிறது. நமது மருத்துவர்கள், விஞ்ஞானிகள், புதிய கண்டுபிடிப்பாளர்கள் மற்றும் மக்களுக்கு தடுப்பூசி செலுத்திய சுகாதார பணியாளர்கள் ஆகியோருக்கு நாம் நன்றி செலுத்துவோம். தகுதியுள்ள அனைவரும் தங்களுக்கான டோஸ்களை எடுத்துக்கொள்ள நான் வலியுறுத்துகிறேன். ஒன்றிணைந்து கொவிட்-19-ஐ எதிர்த்து நாம் போராடுவோம்”.
இந்தியா மற்றும் மொரீஷியஸ் இடையே கூட்டுறவு மற்றும் அது சார்ந்த துறையில் ஒத்துழைப்பு தொடர்பாக ஒப்பந்தம்.

பிரதமர் திரு நரேந்திர மோடி அவர்கள் தலைமையில் கூடிய மத்திய அமைச்சரவை, இந்தியா மற்றும் மொரீஷியஸ் நாடுகளிடையே, கூட்டுறவுத் துறை மற்றும் அது தொடர்பான துறைகளில் ஒத்துழைப்பு மேற்கொள்வது தொடர்பாக கையெழுத்திடப்பட்ட ஒப்பந்தத்துக்கு ஏற்பளித்தது. இரு நாடுகளிடையேயான இந்த ஒப்பந்தம் ஐந்து ஆண்டுகளுக்கு அமலில் இருக்கும். அதன் நிறையில் மீண்டும் ஐந்தாண்டுகளுக்கு தானாகவே புதுப்பிக்கப்படும். இந்த ஒப்பந்தத்தில் குறிப்பிட்டுள்ள கூட்டு நடவடிக்கைகளில் உள்ள வரைவுப்படி குறுகிய கால மற்றும் நீண்டகால திட்டங்களில் ஒத்துழைப்பு மற்கொள்ளப்படும். இந்த ஒப்பந்தங்களில் உள்ள நோக்கங்களை நிறைவேற்ற இரு நாடுகளும் ஒப்புக்கொள்ளும்படி பணிகள் மேற்கொள்ள ஒரு வரைவுத் திட்டம் உருவாக்கப்படும். பின்னணி : கூட்டுறவை வளர்ப்பதில் இந்தியாவில் உள்ள தேசிய கூட்டுறவு சங்கத்தின் அனுபவங்களால் பலனடையவும் மொரீஷியஸ் நாட்டின் கூட்டுறவு வளர்ச்சி நிதி மற்றும் இந்தியாவின் தேசிய கூட்டுறவு சங்கத்தின் இடையே ஒத்துழைப்பை மேற்கொள்ளவும் மொரீஷியஸ் அரசு ஆர்வம் காட்டி வந்தது. செப்டம்பர் 2012ல், மத்திய விவசாயம், கூட்டுறவு மற்றும் விவசாயிகள் நலத் துறையோடு ஒரு கூட்டம் நடைபெற்றது. ஒரு வருடம் கழித்து செப்டம்பர் 2013ல், அமைச்சரவை அளவில் சந்திப்பு நடைபெற்று, இரு நாடுகளிடையே கூட்டறவு சங்கங்கள் தொடர்பான சட்டங்கள் பரிமாறிக் கொள்ளுதல், கூட்டுறவு துறை தொடர்பாக தகவல் பரிமாற்றம், தொழில்நுட்ப பரிமாற்றம், நிபுணர்கள் பரிமாற்றம், கூட்டுறவு கல்வி நிலையங்களோடு இணைப்பு, ஆகியவை தொடர்பாக ஒரு புரிந்துணர்வு ஒப்பந்தம் போடுவது தொடர்பான சாத்தியக்கூறுகள் ஆராயப்பட்டன. மொரீஷியஸ் நாட்டிலிருந்து இரு மூத்த அதிகாரிகள், இந்தியாவில் உள்ள கூட்டுறவு நிலையங்களுக்கு வருகை தந்து, இரு நாடுகளிடையே கூட்டுறவு சங்கங்கள் தொடர்பாக ஒத்துழைப்பை மேம்படுத்துவது குறித்து ஆய்வு செய்தனர்.
இந்தியா – இஸ்ரேல் இடையே முறைப்படியான தூதரக உறவு ஏற்பட்டதன் 30-வது ஆண்டு குறித்த பிரதமரின் அறிக்கை

இஸ்ரேலின் அனைத்து நண்பர்களுக்கும் வாழ்த்துக்கள். நமது நட்புறவில் இன்றைய தினம் சிறப்பான நாளாகும். 30 ஆண்டுகளுக்கு முன் இதே நாளில் நமக்கிடையே முழுமையான தூதரக உறவு ஏற்பட்டது. இரு நாடுகளுக்கும் இடையே புதிய அத்தியாயம் தொடங்கியது. இந்த அத்தியாயம் புதியது என்ற போதும், நமது நாடுகளின் வரலாறு மிகவும் பழமையானது. பல நூற்றாண்டுகளாக நமது மக்களுக்கிடையேயான நட்புறவு மிகவும் நெருக்கமானது. யூத சமூகம் 400 ஆண்டு காலம் எந்தவித பாகுபாடும் இல்லாமல் இந்திய சமூகத்தில் வாழ்ந்து இணக்கத்தோடு வளர்ந்து வருகிறது. இதுதான் இந்தியாவின் பண்பாகும். நமது வளர்ச்சிப் பயணத்தில் இது குறிப்பிடத்தக்க பங்களிப்பை செய்துள்ளது. உலகம் முழுவதும் இன்று குறிப்பிடத்தக்க மாற்றங்கள் நடந்துக் கொண்டிருக்கும் போது இந்தியா-இஸ்ரேல் உறவுகளின் முக்கியத்துவம் மேலும் அதிகரித்துள்ளது. சுதந்திரத்தின் 75-வது ஆண்டு விழாவை இந்தியா கொண்டாடும் நிலையில், இஸ்ரேல் அதன் சுதந்திரத்தின் 75-வது ஆண்டினை அடுத்த ஆண்டு கொண்டாடவிருக்கிறது. இந்தச் சூழலில் இரு நாடுகளும் தங்களின் தூதரக உறவுகளின் 30-வது ஆண்டு விழாவைக் கொண்டாடுகின்றன. இது பரஸ்பர ஒத்துழைப்புக்கான புதிய இலக்குகளை நிர்ணயிப்பதற்கான சிறந்த வாய்ப்பாகும். 30-வது ஆண்டின் முக்கியமான தருணத்தில் உங்கள் அனைவருக்கும் நான் வாழ்த்து தெரிவிக்கிறேன். இந்தியா – இஸ்ரேல் நட்புறவில் வரும் 10 ஆண்டுகளில் பரஸ்பர ஒத்துழைப்பு புதிய சாதனைகள் படைப்பது தொடரும் என்று நான் உறுதியாக நம்புகிறேன். உங்கள் அனைவருக்கும் மிக்க நன்றி.
ஊட்டச்சத்து குறைபாட்டைக் கட்டுப்படுத்துவதற்காக மேற்கொள்ளப்படும் நடவடிக்கைகளை சீராய்வு செய்தார் பிரதமர்

இந்தியாவில் ஊட்டச்சத்து குறைபாடு மற்றும் அதுதொடர்பான பிரச்சினைகளைக் குறைக்கவும், தடுக்கவும் மேற்கொள்ளப்பட்டுவரும் முயற்சிகள் மற்றும் அதன் முன்னேற்றங்கள் குறித்து பிரதமர் திரு.நரேந்திர மோடி வெள்ளிக்கிழமை சீராய்வு செய்தார். இந்த உயர்மட்ட சீராய்வுக் கூட்டத்தில் பிரதமர் அலுவலகம், நிதிஆயோக் மற்றும் பிற அமைச்சகங்களைச் சேர்ந்த அதிகாரிகள் கலந்துகொண்டனர். ஊட்டச்சத்து குறைபாடு, வளர்ச்சி குறைபாடு மற்றும் அது தொடர்பான பிரச்சினைகளின் தற்போதைய நிலை குறித்து சீராய்வு செய்யப்பட்டது. ஊட்டச்சத்து பிரச்சினைகளைத் தீர்ப்பதற்காக மற்ற சில வளரும் நாடுகளில் வெற்றிகரமாக மேற்கொள்ளப்பட்டுள்ள முயற்சிகள் குறித்தும் ஆலோசிக்கப்பட்டது. வளர்ச்சி குறைபாடு, ஊட்டச்சத்து குறைபாடு, பிறக்கும்போது குறைந்த எடையில் இருத்தல், ரத்த சோகை போன்றவற்றை கட்டுப்படுத்தும் லட்சியத்தை நிறைவேற்றும் வகையில் செயல்பட வேண்டியது அவசியம் என்று பிரதமர் வலியுறுத்தினார். இந்த விவகாரத்தில் நாட்டின் 75-வது சுதந்திர தினம் கொண்டாடப்பட உள்ள 2022-ம் ஆண்டில் சரியான பலன் கிடைக்க வேண்டும் என்று அவர் அறிவுறுத்தினார். இந்த சீராய்வுக் கூட்டத்தில், ஊட்டச்சத்து மேம்பாட்டு நடவடிக்கைகளில் முன்னேற்றங்களை ஏற்படுத்துவதற்காக அதனை உடனுக்குடன் ஆய்வுசெய்வது குறித்து, குறிப்பாக மிகவும் மோசமாக செயல்படும் மாவட்டங்களில் கண்காணிப்புப் பணிகள் குறித்து விவாதிக்கப்பட்டது. இந்தக் கூட்டத்தில் கலந்துகொண்ட மூத்த அதிகாரிகள், தூய்மை இந்தியா திட்டம், இந்திராதனுஷ் இயக்கம், பெண் குழந்தையை பாதுகாப்போம் – பெண் குழந்தைக்கு கல்வி அளிப்போம், மகப்பேறு காலத்தில் பயனளிக்கும் பிரதமரின் மாட்ரு வந்தனா திட்டம் போன்ற மத்திய அரசின் திட்டங்களால், ஊட்டச்சத்து விவகாரத்தில் சாதகமான பலன்கள் கிடைத்துள்ளதாக அடிக்கடி குறிப்பிட்டனர். இந்த சூழலில், ஊட்டச்சத்து விவகாரத்தில் நேரடியாக அல்லது மறைமுகமாக பயனளிக்கும் மத்திய மற்றும் மாநில அரசுகளின் அனைத்து திட்டங்களையும் ஒருங்கிணைத்து செயல்படுத்த வேண்டும் என்று பிரதமர் திரு. நரேந்திர மோடி வலியுறுத்தினார். நாம் எதிர்பார்க்கும் பலன்களைப் பெறுவதற்கு ஊட்டச்சத்தின் முக்கியத்துவம் குறித்து மக்களிடையே விழிப்புணர்வை ஏற்படுத்துவது அவசியம் என்று பிரதமர் தெரிவித்தார். இந்த விழிப்புணர்வை ஏற்படுத்த அமைப்புசாரா வழிகளையும் பின்பற்ற வேண்டியது அவசியம் என்றும் பிரதமர் திரு.நரேந்திர மோடி வலியுறுத்தினார்.
தியோகரில் உள்ள சத்சங் ஆசிரமத்தின் ஆச்சார்யதேவ் அசோக் ரஞ்சன் சக்கரவர்த்தி மறைவுக்குப் பிரதமர் இரங்கல் தெரிவித்துள்ளார்

தியோகரில் உள்ள சத்சங் ஆசிரமத்தின் ஆச்சார்யதேவ் அசோக் ரஞ்சன் சக்கரவர்த்தி மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். டுவிட்டர் செய்தியில், பிரதமர் கூறியிருப்பதாவது; தியோகரில் உள்ள சத்சங் ஆசிரமத்தின் ஆச்சார்யதேவ் அசோக் ரஞ்சன் சக்கரவர்த்தி சமூகத்திற்கு செய்த தன்னலமற்ற சேவைகளுக்காக எப்போதும் நினைவுகூரப்படுவார். கல்வி, சுகாதார சேவை, சமூக நீதி, அதிகாரம் அளித்தல் ஆகியவற்றில் அவர் ஆர்வத்துடன் இருந்தார். இந்த சோகமான தருணத்தில் எனது எண்ணங்கள் அவரின் சீடர்கள் மீது உள்ளன. ஓம் சாந்தி”. மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1782312
மெக்சிகோ அதிபர் விரைவில் குணமடைய பிரதமர் வாழ்த்து

மெக்சிகோ அதிபர் மேதகு. ஆண்ட்ரேஸ் மானுவல் லோபஸ் ஒப்ராடோர் கொவிட்-19-லிருந்து விரைவில் குணமடைய பிரதமர் திரு நரேந்திர மோடி வாழ்த்து தெரிவித்துள்ளார். “கொவிட்-19-லிருந்து விரைவில் குணமடைய அதிபர் லோபஸ் ஒப்ராடோர் @lopezobrador_ அவர்களுக்கு எனது வாழ்த்துகள்”, என்று பிரதமர் தமது டுவிட்டரில் ஸ்பானிஷ் மொழியில் வாழ்த்துகளை தெரிவித்துள்ளார்.
ஜம்மு காஷ்மீர் இளைஞர்களுடன் பிரதமர் சந்திப்பு

240க்கும் மேற்பட்ட ஜம்மு காஷ்மீர் பகுதியைச் சேர்ந்த இளைஞர்கள் இன்று பிரதமர் திரு நரேந்திர மோடி அவர்களை சந்தித்தனர். ஜம்மு காஷ்மீர் மாநில அரசும், மத்திய உள்துறை அமைச்சகமும் இணைந்து செயல்படுத்தி வரும் “வத்தன் கா ஜானோ” என்ற திட்டத்தின் கீழ் அந்த இளைஞர்கள் பிரதமரை சந்தித்தனர். 15 முதல் 24 வயதுகுட்பட்ட இளைஞர்களில் பெரும்பாலானோர், தீவிரவாதத்தால் பாதிக்கப்பட்ட குடும்பங்கள், அனாதை ஆசிரமங்கள், மற்றும் விளிம்புநிலை சமூகத்தைச் சேர்ந்தவர்கள். 7, ரேஸ் கோர்ஸ் சாலையில் அமைந்துள்ள பிரதமரின் இல்லத்தில், பஞ்சவடியின் வளாகங்களில் பிரதமரை சந்தித்த இளைஞர்கள், பிரதமரோடு அரை மணி நேரத்துக்கும் மேலாக உரையாடினர். அந்த இளைஞர்களின் கேள்விகளுக்கு பதிலளித்த பிரதமர், இந்தியாவின் வளர்ச்சிக்கு, குறிப்பாக ஜம்மு காஷ்மீர் மாநிலத்தின் வளர்ச்சிக்கான தனது திட்டங்கள் குறித்து விளக்கினார். சுற்றுலாத் துறையை வளர்ப்பதற்கு ஏராளமான சாத்தியக் கூறுகளை கொண்டுள்ள ஜம்மு காஷ்மீர் மாநிலம், அம்மாநில மக்களுக்கு வளத்தை கொடுக்கக் கூடியது என்றார். அம்மாநிலம் முழுவதும், டிஜிட்டல் இணைப்பை வழங்க அரசு முயற்சி எடுத்து வருவதாகவும் பிரதமர் குறிப்பிட்டார். நாடு முழுவதற்கும் தனது வளர்ச்சித் திட்டங்களை விளக்கிய பிரதமர், 2022ம் ஆண்டுக்குள் அனைவருக்கும் வீடு என்பதை சாத்தியப்படுத்த வேண்டும் என்று கூறினார். பிரதமரின் உரையில், அந்த இளைஞர்கள் மகிழ்ச்சியோடு பங்கெடுத்தனர். தில்லியில் ஏற்பட்டுள்ள உட்கட்டமைப்பு வளர்ச்சி போல, ஜம்மு காஷ்மீர் மாநிலமும் வளர வேண்டும் என்று அந்த இளைஞர்கள் தங்கள் விருப்பத்தை தெரிவித்தனர். விவாதத்துக்கு பின்னர், பிரதமர் அனைவருக்கும் தேநீர் விருந்து வழங்கினார்.
பிரபல தொழிலதிபர் ஸ்ரீ ராகுல் பஜாஜ் மறைவுக்கு பிரதமர் இரங்கல் தெரிவித்துள்ளார்

பிரபல தொழிலதிபர் திரு ராகுல் பஜாஜின் மறைவுக்கு பிரதமர் திரு நரேந்திர மோடி ஆழ்ந்த இரங்கலைத் தெரிவித்துள்ளார். பிரதமர் தமது டுவிட்டர் பதிவில் கூறியிருப்பதாவது; "வர்த்தகம் மற்றும் தொழில்துறை உலகிற்கு அவர் செய்த குறிப்பிடத்தக்க பங்களிப்புகளுக்காக திரு ராகுல் பஜாஜ் அவர்கள் நினைவுகூரப்படுவார். வர்த்தகத்திற்கு அப்பாற்பட்டு, சமூக சேவையில் ஆர்வமுள்ளவர் அவர், சிறந்த உரையாடலாளராக இருந்தார். அவரது மறைவால் வேதனையடைந்துள்ளென் . அவரது குடும்பத்தினருக்கும் நண்பர்களுக்கும் இரங்கல். ஓம் சாந்தி. "
பிரதமர் திரு நரேந்திர மோடி, பிலிப்பைன்ஸ் அதிபர் திரு ஃபெர்டினான்ட் மார்கோஸ் ஜூனியருடன்  தொலைபேசி வாயிலாக உரையாடல்

பிரதமர் திரு நரேந்திர மோடி, பிலிப்பைன்ஸ் அதிபர் ஃபெர்டினான்ட் மார்கோஸ் ஜூனியரை இன்று தொலைபேசி வாயிலாக தொடர்புகொண்டு உரையாடினார். பிலிப்பைன்ஸின் 17-வது அதிபராக தேர்ந்தெடுக்கப்பட்டிருப்பதையொட்டி, திரு மார்கோஸூக்கு பிரதமர் வாழ்த்துத் தெரிவித்தார். பல்வேறு இருதரப்பு ஒத்துழைப்புகள் குறித்து விரிவாக விவாதித்த இருதலைவர்களும், அண்மைக் காலங்களில் இரு நாடுகளுக்கு இடையிலான ஒத்துழைப்பு, பெரும் வளர்ச்சி அடைந்து வருவது குறித்து மனநிறைவு தெரிவித்தனர். கிழக்கை உற்று நோக்குங்கள் என்ற இந்தியாவின் கொள்கை மற்றும் அதன் இந்தோ – பசிபிக் தொலைநோக்கு கொள்கையில் பிலிப்பைன்ஸ் முக்கியப் பங்கு வகிப்பதாக குறிப்பிட்ட பிரதமர், இருதரப்பு உறவுகளை மேலும் விரிவுபடுத்தவும் விருப்பம் தெரிவித்தார். பிலிப்பைன்ஸின் வளர்ச்சிக்காக அதிபர் ஃபெர்டினான்ட் மார்கோஸ் ஜூனியர் செயல்படுத்தும் திட்டங்களுக்கு இந்தியா முழு ஒத்துழைப்பு அளிக்கும் என்றும் பிரதமர் உறுதியளித்தார்.
பிரதமர் திரு. நரேந்திர மோடி இந்தோனேஷியா அதிபர் ஜோஹோ விடோடோவுடன் இடையே தொலைபேசி உரையாடல்

பிரதமர் திரு. நரேந்திர மோடி இந்தோனேஷிய அதிபர் திரு. ஜோஹோ விடோடோவை இன்று தொலைபேசி மூலம் தொடர்பு கொண்டு பேசினார். சமீப காலத்தில் இந்தோனேஷியா சுலவேசி பகுதியில் ஏற்பட்ட நிலநடுக்கம் மற்றும் சுனாமியால் ஏற்பட்ட உயிரிழப்புக்கு சார்பிலும், இந்திய மக்கள் சார்பில் தனது ஆழ்ந்த இரங்கலைத் தெரிவித்துக் கொண்டார். இந்த மாபெரும் இயற்கை பேரிடரால் ஏற்பட்ட சவால்கள் நிறைந்த விளைவுகளை இந்தோனேஷிய மக்கள் உறுதியுடனும், தைரியத்துடனும் எதிர்கொள்வதை பிரதமர் பாராட்டினார். இந்தோனேஷியாவின் நண்பனாக சர்வதேச நிதியுதவி தொடர்பான அந்நாட்டின் கோரிக்கைக்கு பிரதமர், கடல்சார் கூட்டாளியாகவும் தன்னால் முடிந்த அனைத்து உதவியையும் இந்தியா வழங்கும் என்று பிரதமர் கூறினார். பிரதமர் மோடியின் ஆழ்ந்த அனுதாபங்களுக்கும், உதவிக்கும் அதிபர் விடோடோ நன்றி தெரிவித்துக் கொண்டார். இந்தியாவின் நிவாரண உதவி குறித்த நடவடிக்கைகளை அதிகாரபூர்வமாக அமைத்துக்கொள்ள இருதலைவர்களும் ஒப்புக் கொண்டனர்.
போட்டாடில் சவுனி திட்டம் தொடர்பான திட்டங்களை பிரதமர் தொடங்கி வைத்தார்

பிரதமர் திரு. நரேந்திர மோடி அவர்கள் போட்டாடில் சவுனி (சவுராஷ்ட்ரா நர்மதா அவ்தாரண் பாசனம்) தொடர்பான திட்டத்தின் முதல் கட்டத்தை இன்று நாட்டிற்கு அர்ப்பணித்தார். சவுனி திட்டத்தின் இரண்டாவது கட்டத்திற்கு அவர் இன்று அடிக்கல் நாட்டி தொடங்கி வைத்தார். அதற்கு முன்பாக, அவர் நர்மதா நதி நீரை கிருஷ்ணா சாகருக்குக் கொண்டு வருவதை ஒரு பொத்தானை அழுத்தியும், மலர்களைத் தூவியும் தொடங்கி வைத்தார். அங்கு நடைபெற்ற பொதுக்கூட்டம் ஒன்றில் பேசிய பிரதமர் இந்த நீர் இயற்கையிடமிருந்து கிடைக்கும் புனிதமானது என்று குறிப்பிட்டார். நர்மதா நதியின் ஆசியுடன் தான் இந்த நீர் இப்போது சவுராஷ்ட்ரா பகுதியை அடைந்துள்ளது என்றும் அவர் குறிப்பிட்டார். எண்ணற்ற முயற்சிகளைத் தொடர்ந்தே இந்த நீர் இப்போது கிடைத்துள்ளது என்றும், இது விவசாயிகளுக்குப் பலனளிப்பதாக இருக்கும் என்றும் பிரதமர் குறிப்பிட்டார். நதிநீரை சேமிப்பது, நர்மதாவைக் காப்பாற்றுவது ஆகிய விஷயங்களில் மேற்கொண்ட முயற்சிகளுக்காக அவர் மத்தியப் பிரதேச முதல்வர் திரு. சிவ்ராஜ் சிங் சவுஹானையும் பாராட்டினார். சொட்டுநீர்ப் பாசன முறையைப் பெருமளவில் பயன்படுத்த வேண்டும் என்று கேட்டுக் கொண்ட அவர், விவசாயத் துறையில் வருமானத்தை இரட்டிப்பாக்குவதற்கான வழிகள் குறித்து மத்திய அரசு தீவிரமாக சிந்தித்து வருவதாகவும் குறிப்பிட்டார்.
பூஞ்சில் நேரிட்ட விபத்தில் உயிரிழந்தவர்களுக்கு பிரதமர் இரங்கல்

பூஞ்சில் நேரிட்ட சாலை விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். பாதிக்கப்பட்டவர்களுக்கு பிரதமரின் தேசிய நிவாரண நிதியிலிருந்து நிவாரணத் தொகையை திரு மோடி அறிவித்துள்ளார். இதுகுறித்து பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது; பூஞ்ச் விபத்தில் உயிரிழப்பு ஏற்பட்டுள்ளது கவலையளிக்கிறது. உயிரிழந்தவர்களின் குடும்பத்தினருக்கு எனது இரங்கலை தெரிவித்துக்கொள்கிறேன். காயமடைந்தவர்கள் விரைவில் குணமடைய வாழ்த்துகிறேன்.
ராஜஸ்தானின் கோட்டாவில் நடந்த படகு விபத்தில் உயிர் இழந்தவர்களுக்கு பிரதமர் இரங்கல்

ராஜஸ்தானின் கோட்டா மாவட்டத்தில் ஆற்றில் படகு கவிழ்ந்து ஏற்பட்ட விபத்தில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார். “ராஜஸ்தானின் கோட்டா மாவட்டத்தில் ஆற்றில் படகு கவிழ்ந்து விபத்துக்குள்ளானதை அறிந்து மிகவும் வருந்துகிறேன். இந்த விபத்தில் தங்களுக்கு வேண்டியவர்களை பறிக்கொடுத்தவர்களுக்கு எனது இரங்கல்கள்”, என்று பிரதமர் தனது டுவிட்டர் பக்கத்தில் குறிப்பிட்டுள்ளார். —–
கொடையாளர் மற்றும் மனிதநேயர் பில்கிஸ் எதியின் மறைவுக்கு பிரதமர் இரங்கல்

கொடையாளர் மற்றும் மனிதநேயர் திருமிகு பில்கிஸ் எதியின் மறைவுக்கு பிரதமர் திரு நரேந்திர மோடி இரங்கல் தெரிவித்துள்ளார். மனிதநேயப் பணிக்கான அவரது வாழ்நாள் அர்ப்பணிப்பு உலகெங்கும் உள்ள மக்களின் வாழ்வை தொட்டதாக திரு மோடி கூறினார். “பில்கிஸ் எதியின் மறைவுக்கு எனது ஆழ்ந்த அஞ்சலி. மனிதநேயப் பணிக்கான அவரது வாழ்நாள் அர்ப்பணிப்பு உலகெங்கும் உள்ள மக்களின் வாழ்வை தொட்டுள்ளது. இந்திய மக்களும் அவரை அன்புடன் நினைவில் கொண்டுள்ளனர். அவரது ஆன்மா சாந்தியடைய வேண்டுகிறேன்,” என்று பிரதமர் டிவிட்டரில் பதிவிட்டுள்ளார்.